SET พรุ่งนี้ผันผวน เสี่ยงโดนแรงขายทำกำไร
บล.เอเซีย พลัส มองแนวโน้มการซื้อขายของตลาดหุ้นไทยพรุ่งนี้ (24 ก.พ.) จะมีลักษณะใกล้เคียงกับวันนี้ และอาจจะมีแรงขายทำกำไรออกมาบ้าง โดยมองแนวรับที่บริเวณ 1,313 จุด และแนวต้านที่ 1,330 และ 1,340 จุด
23 ก.พ. 2559

นายเทิดศักดิ์ ทวีธีระธรรม ผู้ช่วยกรรมการผู้อำนวยการฝ่ายวิจัย บล.เอเซีย พลัส เปิดเผยถึงการเคลื่อนไหวของดัชนีหุ้นไทยวันนี้ (23 ก.พ.) ค่อนข้างผันผวน โดยดีดตัวขึ้นมากในช่วงเช้าก่อนจะถูกกดลงไป แม้จะยังยืนอยู่ในแดนบวกอยู่ แต่ยังไม่สามารถผ่านระดับ 1,330 และ 1,340 จุดไปได้ เนื่องจากยังไม่มีปัจจัยใหม่เข้ามาหนุน คาดว่ายังได้รับ Momentum ต่อเนื่องจากแรงซื้อเมื่อวันศุกร์ที่แล้ว ซึ่งการปรับขึ้นของดัชนียังถูกผลักดันด้วยแรงซื้อหุ้นขนาดใหญ่ทั้งกลุ่มพลังงานและแบงก์
อย่างไรก็ตาม คาดว่าแรงซื้อไม่ได้มาจากเม็ดเงินใหม่ที่เข้ามา แต่เป็นการเข้าซื้อของกองทุนรายเดิมที่สลับการลงทุนหันมาเข้าซื้อหุ้นขนาดใหญ่ที่ราคาปรับลดลงมามากแล้ว รวมถึงมีแรงซื้อของพอร์ตโบรกเกอร์ ขณะที่ยังไม่เห็นแรงซื้อใหม่ๆ จากต่างประเทศเข้ามามากนัก ทำให้การปรับขึ้นของดัชนียังอยู่ในกรอบจำกัด และยังไม่น่าจะสามารถผ่านระดับ 1,340 จุดไปได้ในระยะอันใกล้
แนวโน้มการซื้อขายของตลาดหุ้นไทยในวันพรุ่งนี้ (24 ก.พ.) จะมีลักษณะใกล้เคียงกับวันนี้ และอาจจะมีแรงขายทำกำไรออกมาบ้าง โดยมองแนวรับที่บริเวณ 1,313 จุด และแนวต้านที่ 1,330 และ 1,340 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTTEP ปิดที่ 69.00 บาท ลดลง 3.00 บาท
PTT ปิดที่ 262.00 บาท เพิ่มขึ้น 4.00 บาท
KBANK ปิดที่ 171.50 บาท เพิ่มขึ้น 3.00 บาท
SCB ปิดที่ 137.00 บาท เพิ่มขึ้น 1.50 บาท
AOT ปิดที่ 404.00 บาท เพิ่มขึ้น 4.00 บาท